Μελέτη των δεικτών ενεργοποίησης των αιμοπεταλίων στο πλάσμα στην αιμοπεταλιοαφαίρεση
Authors: Σακελλαρίου Δήμητρα 
Published: August 2021

Στην παρούσα μελέτη προσδιορίστηκε η συγκέντρωση τεσσάρων δεικτών ενεργοποίησης των αιμοπεταλίων, της β-θρομβογλοβουλίνης (β-TG), του αιμοπεταλιακού παράγοντα-4 (PF-4), της sP-σελεκτίνης και του παράγοντα von Willebrand (vWF). Οι μετρήσεις έγιναν στον ασκό των συμπυκνωμένων αιμοπεταλίων των συλλεγέντων με τη διαδικασία της αιμοπεταλιοαφαίρεσης. Έγινε επίσης σύγκριση των δεικτών αυτών στο πλάσμα του δότη πριν και μετά την αιμοπεταλιοαφαίρεση. Συμμετείχαν 102 υγιείς εθελοντές δότες 88 άνδρες και 14 γυναίκες, ηλικίας 21 έως 55 ετών, με μέση ηλικία το 35 έτος. Χρησιμοποιήθηκαν δύο διαφορετικές συσκευές αιμοπεταλιοαφαίρεσης. Η συσκευή Cobe Spectra LRS Turbo Version 7, της εταιρείας GAMBRO BCT, μονής βελόνης και συνεχούς ροής και η συσκευή Amicus Separator REF 4R4580, της εταιρείας FENWAL/BAXTER, μονής βελόνης, συνεχούς ροής αλλά διακοπτόμενης επεξεργασίας. Η μέθοδος προσδιορισμού της β-TG, του PF-4, της sP-σελεκτίνης ήταν η ELISA. Για τον προσδιορισμό του vWF χρησιμοποιήθηκε ο αναλυτής πήξης της εταιρείας DADE BEHRING που μετρά τη μεταβολή της οπτικής πυκνότητας. Από τη μελέτη προέκυψαν τα εξής αποτελέσματα: 1. Διαπιστώθηκε μείωση της συγκέντρωσης των τεσσάρων δεικτών ενεργοποίησης στο πλάσμα του δότη μετά την αιμοπεταλιοαφαίρεση. 2. Διαπιστώθηκε μείωση των τιμών των βιολογικών παραμέτρων στον δότη μετά την αιμοπεταλιοαφαίρεση εκτός των λευκών και του MPV. 3. α) Στον ασκό συλλογής αιμοπεταλίων οι τιμές της β-TG, του PF-4 και της sP-σελεκτίνης ήταν πολύ υψηλότερες των αντιστοίχων τιμών στο πλάσμα του δότη τόσο πριν όσο και μετά την αιμοπεταλιοαφαίρεση. Δεν παρατηρήθηκε μεταβολή της τιμής του vWF. β) Ο όγκος των συλλεγέντων αιμοπεταλίων στον ασκό κυμαινόταν από 94ml-462ml (x̄ =28 lml, SD=70ml). γ) Ο αριθμός των συλλεγέντων αιμοπεταλίων στον ασκό κυμαινόταν από 120x10⁹ έως 680x10⁹ (x̄ = 396x10⁹, SD=99,9x10⁹). δ) Η διάρκεια αφαίρεσης ήταν από 42-80 λεπτά (x̄ = 64,8 λεπτά, SD=6,5 λεπτά). ε) Το ποσοστό των αφαιρεθέντων αιμοπεταλίων ήταν το 27% του αριθμού των αιμοπεταλίων πριν την αιμοπεταλιοαφαίρεση. 4. Διαπιστώθηκε θετική συσχέτιση μεταξύ: α) του αριθμού των συλλεγέντων αιμοπεταλίων στον ασκό και της διαφοράς του αριθμού των αιμοπεταλίων του δότη πριν και μετά την αιμοπεταλιοαφαίρεση (rs = 0,409, p<0,005). β) του αριθμού των συλλεγέντων αιμοπεταλίων στον ασκό και του όγκου των συλλεγέντων αιμοπεταλίων στον ασκό (rs = 0,863, p<0,005). γ) της διαφοράς του αριθμού των αιμοπεταλίων πριν και μετά την αιμοπεταλιοαφαίρεση και του αριθμού των αιμοπεταλίων πριν την αιμοπεταλιοαφαίρεση (rs = 0,65, p<0,005). δ) του αριθμού των συλλεγέντων αιμοπεταλίων στον ασκό και του αριθμού των αιμοπεταλίων πριν την αιμοπεταλιοαφαίρεση (rs = 0,50, p<0,005). 5. α) Διαπιστώθηκε ότι ο αριθμός των συλλεγέντων αιμοπεταλίων στον ασκό σχετίζεται θετικά με τη διάρκεια αφαίρεσης. β) Δεν διαπιστώθηκε σχέση μεταξύ της διαφοράς του αριθμού των αιμοπεταλίων (πριν και μετά) και της διάρκειας αφαίρεσης. 6. Διαπιστώθηκε θετική συσχέτιση μεταξύ του ποσοστού των αφαιρεθέντων αιμοπεταλίων και του αριθμού των αιμοπεταλίων πριν την αιμοπεταλιοαφαίρεση. 7. Διαπιστώθηκε: α) θετική συσχέτιση μεταξύ του όγκου των συλλεγέντων αιμοπεταλίων στον ασκό και της διάρκειας αφαίρεσης. β) ότι με σταθερά τη διάρκεια αφαίρεσης, το είδος της συσκευής δεν επηρεάζει τον όγκο των συλλεγέντων αιμοπεταλίων στον ασκό. 8. Διαπιστώθηκε αρνητική συσχέτιση μεταξύ του MPV και του αριθμού των αιμοπεταλίων τόσο πριν (rs = -0,405, p<0,005) όσο και μετά (rs = -0,369, p<0,005) την αιμοπεταλιοαφαίρεση.